Μπομπ Κούζι

Ο **Ρόμπερτ Τζόζεφ «Μπομπ» Κούζι** (αγγλικά: *Robert Joseph "Bob" Cousy*, γεννήθηκε 9 Αυγούστου 1928) είναι Αμερικανός πρώην καλαθοσφαιριστής και προπονητής καλαθοσφαίρισης. Θεωρείται ως ένας από τους πρώτους σπουδαίους παίκτες του πρωταθλήματος του NBA, ο πρώτος μεγάλος πλέι μέικερ και ένας από τους καλύτερους στη θέση του όλων των εποχών. Έκανε ιδιαίτερα επιτυχημένη καριέρα στους Μπόστον Σέλτικς συμβάλλοντας στην δημιουργία της πιο επιτυχημένης επί σειρά ετών ομάδας στην ιστορία του αμερικάνικου επαγγελματικού πρωταθλήματος.

Αποτελεί τον πρώτο παίκτη που εισήγαγε στο ΝΒΑ γρήγορο ρυθμό παιχνιδιού συνδυάζοντας και ποικιλία θεαματικών και αποτελεσματικών κινήσεων, πρωτόγνωρων για την εποχή εκείνη που το μπάσκετ παίζονταν σε αργό ρυθμό και με απλές κινήσεις. Με τις περίτεχνες κινήσεις του κέρδισε και το παρατσούκλι «Ο Χουντίνι των παρκέ», ενώ πανηγύρισε πολλές ομαδικές και προσωπικές διακρίσεις μεγαλουργώντας στην ομάδα της Βοστώνης στις δεκαετίες του 1950 και 1960.

## Βιογραφία

### Πρώτα χρόνια
Ο Κούζι ήταν γιος Γάλλων μεταναστών και μεγάλωσε στο Γιόρκβιλ, γειτονιά του Μανχάταν της Νέας Υόρκης. Στην ηλικία των 12 η οικογένειά του μετακόμισε στην γειτονία Σεντ Άλμπανς που στην πλειοψηφία της κατοικούνταν από Αφροαμερικανούς.

Ξεκίνησε το μπάσκετ στα 13 του χρόνια, ως μαθητής του Δημοτικού Σχολείου Σεντ Πάσκαλ και τον επόμενο χρόνο ξεκίνησε να φοιτεί στο Γυμνάσιο Άντριου Τζάκσον.
Πήγε στα δοκιμαστικά για να μπει στην ομάδα όμως κόπηκε. Την ίδια χρονιά έλαβε μέρος στο τουρνουά *St. Albans Lindens of the Press League* το οποίο διοργάνωνε η εφημερίδα *The Long Island Press* συλλέγοντας σημαντικές εμπειρίες παρ' όλα αυτά το επόμενο έτος, σε ηλικία 15 ετών, ξανακόπηκε από την ομάδα του γυμνασίου. Λίγο καιρό αργότερα, την ίδια σχολική χρονιά, έσπασε το δεξί του χέρι που ήταν και το δυνατό του, συνέχισε όμως να παίζει μπάσκετ εξασκώντας το αρκετά πιο αδύναμο αριστερό του χέρι. Όταν ανάρρωσε εξελίχθηκε σε έναν εξαιρετικά αμφιδέξιο παίκτη με πολύ καλή τεχνική. Αυτό το συμβάν τον βοήθησε να βελτιωθεί πολύ ως μπασκετμπολίστας και ο ίδιος χαρακτήρισε το συμβάν αυτό πολύ τυχερό γεγονός.

Ο Κούζι ξαναέλαβε μέρος εκείνη την χρονιά στο *St. Albans Lindens of the Press League* και σε ένα παιχνίδι έτυχε να τον δει ο προπονητής του που εντυπωσιάστηκε από την τεχνική του καλώντας τον να δοκιμαστεί μόνος του για να μπει στην ομάδα, όπως και έγινε. Συνέχισε να εντυπωσιάζει στο παιχνίδια του γυμνασίου του και απέκτησε φήμη στην περιοχή για τις ικανότητές του. Συνέχισε να εξασκεί τις ικανότητές του προκειμένου να κερδίσει υποτροφία σε κάποιο κολέγιο. Στο τελευταίο του έτος με την ομάδα του γυμνασίου εντυπωσίασε, οδηγώντας την ομάδα του στην κατάκτηση του πρωταθλήματος της περιφέρειας Κουίνς στη Νέα Υόρκη, ενώ αναδείχθηκε και πρώτος σκόρερ του εν λόγω πρωταθλήματος. Οι γονείς του ήθελαν να φοιτήσει σε καθολικό πανεπιστήμιο και ο ίδιος ήθελε να παρακολουθήσει μαθήματα σε κολέγιο εκτός της Νέας Υόρκης, έτσι όταν δέχθηκε πρόταση από το Μπόστον Κόλετζ, που ήταν καθολικό, σχεδίαζε να την αποδεχθεί, όμως λόγω έλλειψης δωματίων  θα αναγκάζονταν να μεταφέρεται στο κολέγιο σε καθημερινή βάση και έτσι αρνήθηκε. Το κολέγιο του Χόλι Κρος, από το Γουόρτσεστερ της Μασαχουσέτης του προσέφερε υποτροφία την οποία και αποδέχθηκε.

### Κολέγιο
Ο Κούζι ήταν ένας από τους έξι πρωτοετείς φοιτητές το 1947, που μπήκαν στην ομάδα μπάσκετ του κολεγίου, τους Κρουσέιντερς.
Ο προπονητής χρησιμοποιούσε τους πρωτοετείς ως αναπληρωματικούς δίνοντας τους κάποιο χρόνο συμμετοχής για να ξεκουράζονται οι βασικοί παίκτες και για να παίρνουν κάποιες εμπειρίες για το μέλλον. Ο Κούζι αγωνίζονταν περίπου 10 λεπτά ανά παιχνίδι σκοράροντας 7,6 πόντους. Αν και ο χρόνος συμμετοχής του τον άφηνε ανικανοποίητο οι Κρουσέιντερς κατέκτησαν το κολεγιακό πρωτάθλημα εκείνη την χρονιά. Τα επόμενα τρία χρόνια ο Κούζι αποτέλεσε σημαντικό στέλεχος σκοράροντας 17,7 πόντους στα χρόνια που έπαιζε ως βασικός, ενώ κατέκτησε ένα ακόμα πρωτάθλημα.

### NBA
#### Ντραφτ
Το 1950 ο Κούζι ολοκλήρωσε τις διάρκειας τεσσάρων χρόνων σπουδές του και αποφοίτησε. Ήταν από τους πιο περιζήτητους νεαρούς παίκτες της χρονιάς εκείνης, γεγονός που του έδινε πιθανότητες αξιοπρεπούς καριέρας στο NBA. Δήλωσε συμμετοχή στα ντραφτ του 1950 και ήταν το φαβορί για να επιλεγεί πρώτος. Η ομάδα των Μπόστον Σέλτικς ήταν αυτή που είχε το δικαίωμα της πρώτης επιλογής στα ντραφτ. Τη προηγούμενη σεζόν νίκησαν μόλις τα 22 από τα 68 παιχνίδια τους αποτελώντας, βάσει αποτελεσμάτων, τη χειρότερη ομάδα της περασμένης χρονιάς με αποτέλεσμα να έχουν και την πρώτη επιλογή στα ντραφτ εκείνης της χρονιάς. Όμως ο προπονητής των Σέλτικς, Ρεντ Άουερμπαχ έχοντας χαμηλή εκτίμηση για τις ικανότητες του Κούζι επέλεξε  παίκτη, ο οποίος όμως ουδέποτε έπαιξε στους Σέλτικς. Οι Μπάλτιμορ Μπούλετς θα χάσουν την ευκαιρία να επιλέξουν τον Κούζι με τον πάουερ φόργουορντ Ντον Ρέφελντ να γίνεται ντραφτ από την ομάδα της Βαλτιμόρης. Οι Τρι Σίτις Μπλάκχοκς (σημερινοί Ατλάντα Χοκς) θα τον επιλέξουν τελικά ως τρίτο. Ο Κούζι δεν ήταν θετικός στην ιδέα να αγωνιστεί για τους Μπλάκχοκς.
Η ομάδα είχε την έδρα της σε τρεις γειτονικές κωμοπόλεις στις Κεντρικές Η.Π.Α. (Μολίν, Ροκ Άιλαντ και Ντάβενπορτ), που βρίσκονταν κατά μήκος του ποταμού Μισισιπή στα σύνορα μεταξύ Ιλινόι και Αϊόβα. Ο ίδιος είχε μόλις ανοίξει σχολή οδηγών στο Γουόρτσεστερ, όπου είχε σπουδάσει και ήθελε να μείνει μόνιμα. Για να αγωνιστεί για τους Μπλάκχοκς ο Κούζι ζήτησε ως αποζημίωση, για να αφήσει την κατοικία του και τη δουλειά του, 10.000 δολάρια από τον ιδιοκτήτη της ομάδας, ο οποίος του προσέφερε μόλις 6.000 δολάρια και ο Κούζι αρνήθηκε. Οι Σικάγο Σταγκς εκμεταλλεύτηκαν την κατάσταση και πήραν τα δικαιώματα του παίκτη από τους Μπλάκχοκς και τον έπεισαν να υπογράψει συμβόλαιο συνεργασίας.

Παρ' όλα αυτά, προτού αρχίσει το πρωτάθλημα οι Σταγκς διαλύθηκαν και ο επίτροπος του πρωταθλήματος έθεσε τρεις παίκτες των Σταγκς διαθέσιμους για ένα μικρό ντραφτ, όπου θα επιλεγόντουσαν από τρεις ομάδες του πρωταθλήματος που θα αποφασίζονταν να κληθούν στα ντραφτ. Οι τρεις αυτοί παίκτες ήταν ο Μαξ Ζαβλόφσκι, που αποτέλεσε πρώτο σκόρερ των Σταγκς και τις τέσσερις σεζόν ιστορίας της ομάδας καθώς και πρώτος σκόρερ του πρωταθλήματος της σεζόν 1947–48, ο Άντι Φίλιπ σημαντικό μέλος των Σταγκς και ο Κούζι.
Οι Σέλτικς κληρώθηκαν τον Κούζι και ο σύλλογος χωρίς να το θέλει ιδιαίτερα του προσέφερε συμβόλαιο 8.500 δολαρίων το οποίο ο παίκτης δέχθηκε.

#### Μπόστον Σέλτικς
Ο Κούζι έκανε το ντεμπούτο του την 1η Νοεμβρίου 1950 στην ήττα της ομάδας του από τους Ντιτρόιτ Πίστονς με 107–94. θα ολοκληρώσει την κανονική περίοδο με μέσο όρο 15,6 πόντους, 6,9 ριμπάουντ και 4,9 ασίστ αποτελώντας τον ηγέτη της ομάδας και αλλάζοντας την γνώμη που είχαν γι' αυτόν οι Άουερμπαχ και Μπράουν. Οι Σέλτικς έκαναν επίδοση νίκες-ήττες 39–30 τερμάτισαν στη δεύτερη θέση της Ανατολικής Περιφέρειας. Στα πλέι οφ όμως αποκλείστηκαν από τους Νιου Γιορκ Νικς.
Το 1951 ο Μπιλ Σάρμαν θα ενταχθεί στην ομάδα και με τον Κούζι να σημειώνει 21,7 πόντους, 6,4 ριμπάουντ και 6,7 ασίστ, θα πετύχουν και πάλι 39 νίκες σε 66 όμως  παιχνίδια, κατακτώντας και πάλι τη δεύτερη θέση της περιφέρειας πίσω από τους Σίρακιουζ Νάσιοναλς, όμως στα πλέι οφ θα αποκλειστούν και πάλι από τους Νικς.

Τη σεζόν 1952–53 ο Κούζι θα παρουσιαστεί ακόμη καλύτερος και με 19,8 πόντους, 6,3 ριμπάουντ και με τον εντυπωσιακό, για την εποχή, αριθμό των 7,7 ασίστ θα κερδίσει τον πρώτο του από τους οκτώ τίτλους του πρώτου πασέρ του πρωταθλήματος και φυσικά θα συμπεριληφθεί για τρίτη φορά στην καλύτερη πεντάδα του NBA. Οι Σέλτικς εκείνη τη χρονιά θα δώσουν σκληρή μάχη με τους Σίρακιουζ Νάσιοναλς και τους Νιου Γιορκ Νικς για την πρώτη θέση της περιφέρειας. Τελικά οι Νικς με 47 νίκες σε 70 αγώνες θα κατακτήσουν την πρώτη θέση και θα αφήσουν στη δεύτερη θέση τους Νάσιοναλς που μετρούσαν 47 νίκες σε 71 παιχνίδια. Οι Σέλτικς με 46 νίκες θα αναδειχθούν τρίτοι και στα πλέι οφ θα αποκλείσουν με 2–0 νίκες τους Σίρακιουζ Νάσιοναλς. Μάλιστα οι Σέλτικς νίκησαν τους Νάσιοναλς με 111–105 στο δεύτερο παιχνίδι (21 Μαρτίου 1953) ύστερα από τέσσερις παρατάσεις με τον Κούζι στον εν λόγω αγώνα να σκοράρει 50 πόντους έχοντας 30 στις 32 ελεύθερες βολές, επίδοση ρεκόρ για πλέι οφ που παραμένει. Στον επόμενο γύρο στα τελικά δηλαδή της περιφέρειας θα αποκλειστούν για άλλη μια χρονιά από τους Νικς. Στα έξι παιχνίδια πλέι οφ που έδωσε εκείνη τη χρονιά ο Κούζι σημείωσε κατά μέσο όρο 25,5 πόντους.

Την επόμενη σεζόν ο Κούζι ήταν για άλλη μία χρονιά πρωταγωνιστής με 19,2 πόντους και 7,2 ασίστ. Στο πρωτάθλημα εκείνης της χρονιάς οι Σέλτικς θα τερματίσουν στη δεύτερη θέση, από τις πέντε συνολικά της Ανατολικής Περιφέρειας, με ρεκόρ 42–30  και κέρδισαν την συμμετοχή τους στα πλέι οφ. Εκεί θα αντιμετώπιζαν σε ένα όμιλο των τριών ομάδων, τους Νικς και τους Νάσιοναλς τους οποίους θα αντιμετώπιζαν δύο φορές την κάθε ομάδα. Οι Σέλτικς τερμάτισαν στη δεύτερη θέση και πέρασαν στα τελικά της περιφέρειας όπου και πάλι έχασαν από τους Νάσιοναλς με 2–0.

Την επόμενη χρονιά οι ομάδες στο NBA είχαν μειωθεί στις οκτώ. Οι Σέλτικς ήταν μέτριοι και με ρεκόρ 36–36 τερμάτισαν στην τρίτη και προτελευταία θέση της περιφέρειας και θα μπουν στα πλέι οφ με τον Κούζι να είναι εντυπωσιακός και να έχει 21,2 πόντους 6 ριμπάουντ καθώς και 7,8 ασίστ. Τα πλέι οφ αυτή τη χρονιά θα διεξάγονταν και πάλι με νοκ-άουτ αγώνες. Οι Σέλτικς θα αντιμετωπίσουν στους τελικούς της Περιφέρειας τους Νάσιοναλς, που είχαν κατακτήσει την πρώτη θέση στην κανονική περίοδο. Αν και ο Κούζι με 21,2 πόντους και 9,3 ασίστ έκανε την καλύτερή εμφάνιση της καριέρας του σε πλέι οφ, οι Νάσιοναλς θα αποκλείσουν εύκολα την ομάδα του με 3–1 νίκες και θα προκριθούν στους τελικούς του πρωταθλήματος το οποίο και κατέκτησαν.

Τη σεζόν 1955–56 ο Κούζι με 18,8 πόντους και 8,9 ασίστ θα οδηγήσει τους Σέλτικς, με ρεκόρ 39–33, πάνω από τους Νάσιοναλς και τους Νικς, όμως και πάλι στη δεύτερη θέση της περιφέρειας πίσω από τους Φιλαδέλφεια Ουόριορς που τα τελευταία χρόνια τερμάτιζαν μόνιμα στην τελευταία θέση της περιφέρειας. Στα πλέι οφ οι Σέλτικς θα αποκλειστούν με 2–1 νίκες από τους Νάσιοναλς με τον Κούζι να έχει 26,3 πόντους 8 ριμπάουντ και 8,7 ασίστ στη σειρά αυτή.

Στα ντραφτ του 1956 οι Σέλτικς είχαν έντονη δραστηριότητα και αποκτούν τον Τομ Χάινσον και τον πολύ καλό αμυντικό Μπιλ Ράσελ. που αγωνίζονταν στη θέση του σέντερ. Στο δεύτερο γύρο επιλέγουν τον γκαρντ Κ.Σ. Τζόουνς. Και οι τρεις αυτοί παίκτες θα γίνουν στο μέλλον μέλη του Naismith Memorial Basketball Hall of Fame. Οι Σέλτικς θα είναι πλέον σημαντικά ενισχυμένοι και θα κάνουν επίδοση 44–28 και θα κατακτήσουν την πρώτη θέση της Περιφέρειας, με τον Κούζι να έχει 20,6 πόντους και 7,5 ασίστ. Θα μπουν για έβδομη συνεχόμενη χρονιά στα πλέι οφ όπου θα περάσουν απευθείας στα τελικά της Περιφέρειας. Εκεί θα αντιμετωπίσουν τους Σίρακιουζ Νάσιοναλς τους οποίους απέκλεισαν με 3–0 νίκες περνώντας στους τελικούς του πρωταθλήματος.
Εκεί, αντιμετώπισαν τους Χοκς με τους Σέλτικς να κερδίσουν το πρώτο πρωτάθλημα της ιστορίας τους με νικώντας με 4–3 νίκες τους Χοκς.
Το έβδομο παιχνίδι ήταν συγκλονιστικό με τους Σέλτικς να κερδίζουν με 125–123 ύστερα από δύο παρατάσεις και θα κατακτήσουν το πρωτάθλημα, το πρώτο στην ιστορία τους. Ο Κούζι έγινε ο πρώτος παίκτης που κατέκτησε τον τίτλο του πολυτιμότερου παίκτη της κανονικής περιόδου και το πρωτάθλημα.

thumb|Σε αγώνα απέναντι στους Νικς το 1960
Ακολούθησε άλλη μια πολύ καλή σεζόν με τους Σέλτικς να κατακτούν και πάλι την πρώτη θέση της περιφέρειας με ρεκόρ 49–23. Ο Κούζι ήταν για άλλη μια χρονιά ηγέτης της ομάδας με μέσο όρο 18 πόντους και 7,1 ασίστ. Στους τελικούς του  πρωταθλήματος αντιμετώπισαν και πάλι τους Χοκς. Η ομάδα του Σεντ Λούις θα πάρει τη ρεβάνς για το περσινό πρωτάθλημα κάμπτοντας την αντίσταση των Σέλτικς με 4–2 νίκες.

Την επόμενη αγωνιστική περίοδο 1958–59 ο Κούζι θα είναι ακόμα καλύτερος και με 20 πόντους και 8,6 ασίστ θα οδηγήσει τους Σέλτικς σε ρεκόρ 52–20 και έγιναν η δεύτερη ομάδα στην ιστορία του NBA που ξεπερνούν τις 50 νίκες μετά τους Σίρακιουζ Νάσιοναλς τη σεζόν 1949–50. Πέρασαν για άλλη μια φορά στα πλέι οφ και αφού νικήσουν αρκετά δύσκολα με 4–3 νίκες τους Σίρακιουζ Νάσιοναλς στους τελικούς της Περιφέρειας πέρασαν στους τελικούς του πρωταθλήματος όπου βρηκαν απέναντί τους  τους Μινεάπολις Λέικερς, τους οποίους νίκησαν με 4–0 νίκες στην πρώτη αναμέτρηση των δύο μεγαλύτερων ομάδων στην ιστορία του NBA. Ήταν η πρώτη φορά που η πρωταθλήτρια ομάδα κατέκτησε τον τίτλο μόνο με νίκες. Ο Κούζι έδωσε 51 συνολικά ασίστ στους τέσσερις αγώνες, επίδοση που παραμένει ακατάρριπτο ρεκόρ σε τέτοια σειρά.

Τη σεζόν 1959–60 οι Σέλτικς θα πετύχουν ρεκόρ 59–16 με τον Κούζι να έχει 19,4 πόντους και 9,5 ασίστ, που αποτελεί και την υψηλότερη επίδοση σε ασίστ στην καριέρα του. Στα πλέι οφ θα νικήσουν στους τελικούς της Περιφέρειας τους Φιλαδέλφεια Ουόριορς θα συναντήσουν στους τελικούς τους Σεντ Λούις Χοκς για άλλη μια φορά. Οι Σέλτικς τελικά επικράτησαν με 4–3 νίκες και κατέκτησαν το δεύτερο συνεχόμενο πρωτάθλημα τους και τρίτο της ιστορίας τους. Το επόμενο έτος ο Κούζι που μπαίνει πλέον στα 33 του χρόνια κάνει άλλη μια καλή σεζόν με 18,1 πόντους και φτάνει τις 7,7 ασίστ ανά παιχνίδι, χάνοντας όμως τον τίτλο του πρώτου πασέρ του πρωταθλήματος ύστερα από οκτώ χρόνια, αφού ο Όσκαρ Ρόμπερτσον θα πάρει τον τίτλο με 9,7 ασίστ, επίδοση που κατέρριψε το ρεκόρ των 9,5 ασίστ που είχε πετύχει την προηγούμενη χρονιά ο Κούζι. Παρ' όλα αυτά οι Σέλτικς ήταν για μία ακόμη σεζόν εντυπωσιακοί και με ρεκόρ 57–22 μπήκαν για 10η συνεχόμενη χρονιά στα πλέι οφ και έφτασαν στους τελικούς με αντίπαλο τους Χοκς και με 4–1 νίκες έφτασαν στο τρίτο συνεχόμενο πρωτάθλημα.

Τη σεζόν 1961–62 ο Κούζι λόγω της αυξημένης ηλικίας του θα παρουσιάσει πτώση στα στατιστικά του με 15,7 πόντους και 7,8 ασίστ. Αυτό είχε ως αποτέλεσμα, ύστερα από 10 χρονιές ως μέλος της Καλύτερης Πεντάδας του NBA (επίδοση ρεκόρ που ξεπεράστηκε το 1999 από τον Καρλ Μαλόουν, ενώ παραμένει ως η καλύτερη επίδοση για παίκτη της θέσης του) να συμπεριληφθεί στη Δεύτερη Καλύτερη Πεντάδα, η 12η χρονιά επιλογής στην καριέρα που ισοφάρισε το ρεκόρ του Ντολφ Σέις και ξεπεράστηκε από τον Καρίμ Αμπντούλ Τζαμπάρ. Παρά την αγωνιστική πτώση του Κούζι οι Σέλτικς σημείωσαν ρεκόρ 60–20 και έγιναν η πρώτη ομάδα στην ιστορία του πρωταθλήματος που έφτασε τις 60 νίκες. Στους τελικούς συνάντησαν τους Λος Άντζελες Λέικερς  καταφέρνοντας τελικά να κάμψουν την αντίστασή τους με 4–3 νίκες με τον Κούζι να πανηγυρίζει το τέταρτο διαδοχικό πρωτάθλημα και το πέμπτο συνολικά της καριέρας του.

Η σεζόν 1962–63 ήταν ουσιαστικά η τελευταία της καριέρας του Κούζι με τον ίδιο να συνεχίζει να αποτελεί βασικό στέλεχος των Σέλτικς που έκαναν ρεκόρ 58–22 και τον ίδιο να έχει 13,2 πόντους και 6,8 ασίστ. Στα πλέι οφ οι Σέλτικς θα κατακτήσουν το έβδομο συνεχόμενο πρωτάθλημα περιφέρειας και στους τελικούς του πρωταθλήματος βρίσκουν και πάλι απέναντί τους τους Λέικερς που τους υποτάσσουν ξανά, αυτή τη φορά με 4–2 νίκες.

Μετά από την κατάκτηση ενός ακόμη πρωταθλήματος (του έκτου) ο Κούζι ανακοίνωσε την αποχώρησή του από την ενεργό δράση. Ήταν παρών σε 13 All Star Game, 12 φορές στις καλύτερες ομάδες της χρονιάς και 8 φορές καλύτερος ασίστερ. Οργανώθηκε μία γιορτή προς τιμήν του στο Μπόστον Γκάρντεν (16 Οκτωβρίου 1963) στην οποία αποσύρθηκε η φανέλα με το 14 που φορούσε. Όταν αποχώρησε, κατείχε τα ρεκόρ του NBA για τα περισσότερα λεπτά που έπαιξε (30.230) και τις περισσότερες ασίστ (6.955, διατηρώντας το ρεκόρ μέχρι το 1968). Ήταν επίσης τέταρτος σκόρερ της (16.995 πόντοι) και δεύτερος στο σύνολο αγώνων (917). Ήταν ο πρώτος παίκτης που έπαιξε σε 13 παιχνίδια All-Star έχοντας το ρεκόρ των ασίστ για περισσότερα από 20 χρόνια.  Στα 109 παιχνίδια των πλέι οφ είχε κατά μέσο όρο 18,5 πόντους ανά παιχνίδι και 8,6 ασίστ.

### Προπονητική καριέρα
Μετά την αποχώρησή του του ο Κούζι θέλησε να συνεχίσει να βρίσκεται εντός του μπασκετικού χώρου ως προπονητής. Ανέλαβε το Μπόστον Κόλετζ, ομάδα κολεγιακού πρωταθλήματος όπου παρέμεινε για έξι χρονιές έχοντας συνολικό απολογισμό 117 νικών και μόλις 38 ηττών.

Μετά από έξι πολύ καλές σεζόν στο κολεγιακό πρωτάθλημα, ο Κούζι ανέλαβε προπονητής στην ομάδα του NBA, Σινσινάτι Ρόγιαλς όπου αγωνίζονταν και ένας εκ των μεγάλων αστέρων του πρωταθλήματος εκείνη την εποχή, ο Όσκαρ Ρόμπερτσον. Υπέγραψε τριετές συμβόλαιο και ήδη από την πρώτη του σεζόν άλλαξε 9 από τους 16 παίκτες της ομάδας. Επιπλέον, τη σεζόν 1969–70 ο Κούζι στα 42 του συμμετείχε σε επτά παιχνίδια ως παίκτης για τους Ρόγιαλς (ο μεγαλύτερος σε ηλικία παίκτης του πρωταθλήματος μέχρι τότε) προσπαθώντας να προσελκύσει το φίλαλθο κοινό. Συνολικά με τους Ρόγιαλς αγωνίστηκε 34 λεπτά μετρώντας 5 πόντους, 5 ριμπάουντ και 10 ασίστ, ενώ τα έσοδα από τα εισιτήρια στα παιχνίδια όπου αγωνίστηκε σημείωσαν αύξηση κατά 70 %. Έμεινε στους Ρόγιαλς για τέσσερις χρονιές έχοντας έναν μέτριο απολογισμό 141 νικών και 209 ηττών. Τελικά στο τέλος της σεζόν 1973–74 παραιτήθηκε και ολοκλήρωσε την προπονητική του καριέρα.

### Η ζωή μετά το μπάσκετ
Ύστερα και από το τέλος και της προπονητικής του καριέρας ο Κούζι διετέλεσε επίτροπος του Πρωταθλήματος Αμερικανικού ποδοσφαίρου έως το διάστημα 1974–79, ενώ τη δεκαετία του 1980 διετέλεσε σχολιαστής παιχνιδιών των Σέλτικς.
Μάλιστα κατά τη διάρκεια της προπονητικής του καριέρας στο Μπόστον Κόλετζ εξέδωσε το 1963 το βιβλίο «Το Μπάσκετ είναι Η Ζωή Μου», που αποτελεί την αυτοβιογραφία του. Έχει συμπεριληφθεί και στις τέσσερις επετειακές ομάδες του NBA (25, 35, 50 και 75 χρόνων), ένας από τους τέσσερις μόνο που τους έγινε αυτή η τιμή.

### Η κληρονομιά του
Ο Κούζι αποχώρησε από το άθλημα με σεβασμό από τους παίκτες και λατρεμένος από τους οπαδούς όπως κανένας άλλος παίκτης πριν από αυτόν, και όσο σε λίγους έχει συμβεί από τότε. Δεξιόχειρας εκ φύσεως, έγινε επιδέξιος στη χρήση της μπάλας και με τα δύο χέρια. Η ικανότητά του να ντριμπλάρει κυριολεκτικά κυκλικά γύρω από τους αντίπαλους παίκτες - στο πλαίσιο του τρεξίματος της επίθεσης των Σέλτικς ενθουσίασε τους οπαδούς ακόμα και αντιπάλων ομάδων. Ο πρώτος σημαντικός πόιντ γκαρντ του NBA, κέρδισε 8 από τους πρώτους 11 τίτλους ασίστερ στο πρωτάθλημα, και είχε μια άκρως επιτυχημένη καριέρα, κερδίζοντας έξι τίτλους πρωταθλήματος. Με τις ανορθόδοξες πάσες του, έκανε δημοφιλές το σύγχρονο παιχνίδι των γκαρντ και ανέβασε το προφίλ των Μπόστον Σέλτικς και ολόκληρου του ΝΒΑ. Η ικανότητά του να χειρίζεται την μπάλα σαν να ήταν και κρεμασμένη «σε σπάγκο» του επέτρεπε να εκτελεί κινήσεις που προηγουμένως δεν είχαν εμφανιστεί ξανά στο γήπεδο μπάσκετ. Φαινόταν σα να έχει μάτια στο πίσω μέρος του κεφαλιού του και ήταν ο πρώτος παίκτης που χρησιμοποιούσε τακτικά τις γρήγορες πάσες στον αιφνιδιασμό έφερε επανάσταση στο επαγγελματικό μπάσκετ τη δεκαετία του 1950. Ήταν ο πρώτος παίκτης του NBA που εμφανίστηκε στο εξώφυλλο του *Sports Illustrated*.
Τον τρόπο παιχνιδιού του με το γρήγορο ρυθμό και την επιθετική δραστηριότητα μιμήθηκαν σπουδαίοι παίκτες αργότερα όπως ο Πιτ Μάραβιτς και ο Μάτζικ Τζόνσον. Είναι ενδεικτικό ότι οι ομάδες είχαν μέσο όρο 115 πόντους ανά παιχνίδι σε 101 προσπάθειες εντός πεδιάς το 1963, σε σύγκριση με 84 πόντους σε 83 σουτ όταν μπήκε ο Κούζι στο πρωτάθλημα. Βοήθησε επίσης τους μαύρους συμπαίκτες της  καθώς και την ομάδα της Βοστώνης, το πρωτάθλημα και τους οπαδούς της μέσω της φυλετικής ενσωμάτωσης στις δεκαετίες του 1950 και του 1960. Τις ικανότητές του τις θαύμασαν σε τρεις ευρωπαϊκές χώρες και την Αίγυπτο με την περιοδεία της ομάδας της Ανατολικής Περιφέρειας το 1964, που είχε ως στόχο την ανάπτυξη του και επέκταση του αθλήματος. 

Το 1954 το NBA δεν είχε παροχές υγείας, συνταξιοδοτικό πρόγραμμα, ελάχιστο μισθό και ο μέσος μισθός του παίκτη ήταν μόλις 8.000 δολάρια τη χρονιά. Για να το αντιμετωπίσει αυτό, ο Κούζι οργάνωσε την «Εθνική Ένωση Παικτών Μπάσκετ» (*National Basketball Players Association*), την πρώτη συνδικαλιστική οργάνωση μεταξύ των τεσσάρων μεγάλων επαγγελματικών αθλητικών πρωταθλημάτων της Βόρειας Αμερικής. Υπηρέτησε ως ο πρώτος της πρόεδρος μέχρι το 1958 συμβάλλοντας στη θεμελίωση των επαγγελματικών δικαιωμάτων των παικτών.
Το 1971 εισήχθη στο Naismith Memorial Basketball Hall of Fame και το 2006 στο αντίστοιχο κολεγιακό. Το 1999 ψηφίστηκε 13ος καλύτερος καλαθοσφαιριστής του 20ού αιώνα σε ψηφοφορία του Associated Press.
Στις 19 Αυγούστου 2019 τιμήθηκε από τον πρόεδρο των ΗΠΑ Ντόναλντ Τραμπ με το Προεδρικό Μετάλλιο  Ελευθερίας.

## Τίτλοι και διακρίσεις

### Τίτλοι και ατομικές  διακρίσεις

* 6 φορές πρωταθλητής του NBA : 1957 , 1959 , 1960 , 1961 , 1962 , 1963
* Μία φορά Πολυτιμότερος Παίκτης του πρωταθλήματος (MVP) : 1957
* 2 φορές Πολυτιμότερος Παίκτης του All-Star Game : 1954 , 1957
* 13 φορές NBA All Star : 1951 - 1963
* 10 φορές στην Καλύτερη Πεντάδα του NBA : 1952 - 1961
* 2 φορές στην Δεύτερη Καλύτερη Πεντάδα του NBA : 1962 , 1963
* Μία φορά Πρωταθλητής NCAA : 1947
* Μία φορά στην NCAA All American Team 
* Στους 75 καλύτερους καλαθοσφαιριστές των 75 χρόνων του NBA : 2021
* Στους 50 καλύτερους καλαθοσφαιριστές των 50 χρόνων του NBA : 1996
* Μέλος της επετειακής  ομάδας των 35 χρόνων του NBA : 1980
* Μέλος της επετειακής  ομάδας των 25 χρόνων του NBA : 1971

### Τιμές

* Το 1971 συμπεριλήφθηκε στο Naismith Memorial Basketball Hall of Fame.
* Οι Σέλτικς απέσυραν τον αριθμό 14 που φορούσε ο Κούζι.
* Το 2019 του απονεμήθηκε το Προεδρικό Μετάλλιο Ελευθερίας

## Στατιστική

**Μέσοι όροι ανά σεζόν στο NBA (κανονική περίοδος)** 

Πηγή: Basketball reference

## Παραπομπές


## Εξωτερικοί σύνδεσμοι
* 
* 

Κατηγορία:Αμερικανοί καλαθοσφαιριστές
Κατηγορία:Αμερικανοί προπονητές καλαθοσφαίρισης
Κατηγορία:Καλαθοσφαιριστές Μπόστον Σέλτικς
Κατηγορία:Καλαθοσφαιριστές Σακραμέντο Κινγκς
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Εισαχθέντες στο Naismith Memorial Basketball Hall of Fame
Κατηγορία:Πόιντ γκαρντ